"ธีระมงคล" เร่งเครื่องก่อสร้างโรงงานใหม่
"ธีระมงคล” เร่งเครื่องก่อสร้างโรงงานใหม่ ปั๊มกำลังการผลิตเพิ่ม 1 ล้านชิ้น กลางเดือนนี้โชว์ผลงานไตรมาสที่ 1/2555
3 พ.ค. 2555

"ธีระมงคล” เร่งเครื่องก่อสร้างโรงงานใหม่ ปั๊มกำลังการผลิตเพิ่ม 1 ล้านชิ้น กลางเดือนนี้โชว์ผลงานไตรมาสที่ 1/2555 นายธีระชัย ประสิทธิ์รัตนพร กรรมการผู้จัดการ บริษัท ธีระมงคล อุตสาหกรรม  หรือ TMI ผู้ผลิตหลอดไฟและบัลลาสต์แบรนด์ GATA กล่าวว่า ภายหลังที่บริษัทฯ ได้ดำเนินการปรับปรุงโครงสร้างทางธุรกิจในหลายส่วน ทั้งการพัฒนาผลิตภัณฑ์ใหม่ออกสู่ตลาดอย่างต่อเนื่อง รวมถึงการเพิ่มคลังสินค้า และการเพิ่มกำลังการผลิตโดยอยู่ระหว่างการก่อสร้างโรงงานแห่งใหม่บนพื้นที่โรงงานเดิมที่จังหวัดสมุทรสาคร ซึ่งจะทำให้มีกำลังการผลิตหลอดไฟเพิ่มเติมอีกเดือนละ 1ล้านชิ้น และใช้เป็นแหล่งผลิตสินค้าใหม่เพื่อรองรับคำสั่งซื้อที่จะเข้ามาในอนาคต รวมถึงจะเข้ามาสนับสนุนให้ระยะยาวบริษัทฯ สามารถเติบโตได้อย่างต่อเนื่อง
ทั้งนี้ในส่วนของความคืบหน้าการก่อสร้างโรงงานแห่งใหม่นี้ บริษัทฯ ได้ดำเนินการไปค่อนข้างมากแล้ว ซึ่งคาดว่าจะสามารถเดินเครื่องผลิตเชิงพาณิชย์ได้ตามที่กำหนดไว้ในช่วงเดือนกรกฏาคม หรือต้นเดือนสิงหาคม ศกนี้ แล้ว
“โรงงานแห่งใหม่เรากำลังเร่งสร้าง ซึ่งคาดว่าจะเสร็จเรียบร้อยพร้อมเดินเครื่องได้ทันตามกำหนดในช่วงกรกฏาคม-สิงหาคมนี้แน่ ซึ่งเป็นส่วนหนึ่งที่สนับสนุนให้ภาพรวมในปีนี้ เราดีขึ้นอย่างมาก” กรรมการผู้จัดการ TMI กล่าว
สำหรับภาพรวมในช่วงไตรมาสที่ 1/2555 ที่ผ่านมา อุตสาหกรรมมีแนวโน้มที่ดีจากความต้องการใช้ของผู้บริโภคที่ปรับเพิ่มขึ้น ซึ่งส่วนหนึ่งเป็นความเสียหายจากเหตุการณ์น้ำท่วมครั้งใหญ่เมื่อปลายปี 2554 ที่ผ่านมา และผู้บริโภคมีการซ่อมแซมที่อยู่อาศัยและใช้หลอดไฟเพิ่มสูงขึ้น จากปัจจัยข้างต้นนี้ส่งผลทำให้ภาพรวมผลประกอบการในช่วงไตรมาสที่ 1/2555 รวมทั้งภาพรวมทั้งปีนี้ของบริษัทฯ มีการขยายตัวไปในทิศทางที่ดีเช่นเดียวกันกับอุตสาหกรรม
“หากดูภาพรวมตั้งแต่ต้นปีและผ่านมาในช่วง 4-5 เดือนแรกของปีนี้ บริษัทฯ ยังคงมีแต่สัญญาณบวกเข้ามาในไตรมาสแรกโดยรวมนับว่าดีมาก แต่ตัวเลขที่ชัดเจนให้รอดูกลางเดือนพฤษภาคมนี้ ซึ่งเราจะแจ้งตลาดหลักทรัพย์ฯ ได้ ส่วนทั้งปี 2555 นี้ หากดูสถานการณ์ ณ ตอนนี้ บริษัทฯ เห็นโอกาสว่าจะเติบโตได้สูงกว่าเป้าหมายที่ตั้งไว้ 20% จากปี 2554 ค่อนข้างมาก แต่อย่างไรก็ดี ต้องติดตามดูสถานการณ์ในช่วงครึ่งปีหลังก่อนจะยังคงมีทิศทางที่ดีได้ต่อเนื่องหรือไม่” นายธีระชัยกล่าวปิดท้าย